b'\n_START_ARTICLE_\nSuomen Kansallinen Ammattikuntaj\xc3\xa4rjest\xc3\xb6\n_START_PARAGRAPH_\nSuomen Kansallinen Ammattikuntaj\xc3\xa4rjest\xc3\xb6 (SKA) oli suomalainen Is\xc3\xa4nmaallisen kansanliikkeen (IKL) yhteydess\xc3\xa4 toiminut ty\xc3\xb6v\xc3\xa4enj\xc3\xa4rjest\xc3\xb6, joka perustettiin huhtikuussa 1935. J\xc3\xa4rjest\xc3\xb6n perustamisella pyrittiin saamaan ty\xc3\xb6v\xc3\xa4est\xc3\xb6 kannattamaan IKL:\xc3\xa4\xc3\xa4 ja sen esikuvina olivat kansallissosialistisen Saksan ja fasistisen Italian vastaavat korporatiiviset ty\xc3\xb6v\xc3\xa4enj\xc3\xa4rjest\xc3\xb6t. J\xc3\xa4rjest\xc3\xb6 erottui Kokoomuksen ja ty\xc3\xb6nantajien hallitsemasta Vapaasta Ty\xc3\xb6v\xc3\xa4enliitosta muun muassa siin\xc3\xa4, ett\xc3\xa4 se kannatti minimipalkkalakia ja vastusti vain "poliittisia" lakkoja, ei kaikkia lakkoja yleens\xc3\xa4. J\xc3\xa4rjest\xc3\xb6 vaati my\xc3\xb6s ty\xc3\xb6riitojen sovittelumenettelyn k\xc3\xa4ytt\xc3\xb6\xc3\xb6nottoa sek\xc3\xa4 ty\xc3\xb6paikkademokratiaan liittyvi\xc3\xa4 uudistuksia._NEWLINE_J\xc3\xa4rjest\xc3\xb6n tunnuslause oli \xe2\x80\x9dkokonaisuuden etu ennen ryhm\xc3\xa4- ja yksityisi\xc3\xa4 etuja\xe2\x80\x9d. Se vastusti ehdottomasti vasemmiston luokkataisteluoppia. SKA halusi parantaa ty\xc3\xb6v\xc3\xa4en asemaa, jotta IKL:n t\xc3\xa4rke\xc3\xa4n\xc3\xa4 pit\xc3\xa4m\xc3\xa4 kansankokonaisuus saataisiin luotua. Ty\xc3\xb6nantajat ja ty\xc3\xb6ntekij\xc3\xa4t oli tarkoitus koota ammattikuntapohjaisesti yhteisty\xc3\xb6h\xc3\xb6n ja sopimaan neuvotteluissa kunkin alan kysymyksist\xc3\xa4._NEWLINE_Suomen Kansallinen Ammattikuntaj\xc3\xa4rjest\xc3\xb6n johdossa oli joitain entisi\xc3\xa4 sosialidemokraattisia ammattiyhdistysaktiiveja sek\xc3\xa4 Suomen sis\xc3\xa4llissotaan punaisten puolella osallistuneita. SKA:n varapuheenjohtajana oli Ajan Suunta -lehden p\xc3\xa4\xc3\xa4toimittaja Rauno Kallia ja j\xc3\xa4rjest\xc3\xb6n hallitukseen kuuluivat IKL:n poliitikoista Kallian lis\xc3\xa4ksi Vilho Annala ja Eino Tuomivaara. J\xc3\xa4rjest\xc3\xb6 ei kuitenkaan saavuttanut laajaa kannatusta vaan sen j\xc3\xa4senm\xc3\xa4\xc3\xa4r\xc3\xa4 j\xc3\xa4i muutamiin tuhansiin.'